Nagu eelpool öeldust võib järeldada, on küüditatu perekonnatoimikule lisaks nende isikutoimikud. Mõnevõrra leidub kõikides kompleksides ka jälitustoimikuid. Nimekirjade koostajaile pakuvad need  erandid andmeid napilt, on aga väga väärtuslikud küüditatute elu-olu uurimiseks.  Vangide isikutoimikud on arvatavasti suuremalt jaolt jäänud Venemaale, sest Savisaar-Bakatini lepingu aegu ei vaevutud endistelt poliitvangidelt küsima, missuguseid toimikuid nende kohta võib olla ja kus need võivad asuda. ENSV "asjatundjad" ei teinud suud lahti - ega ole teinud tänaseni - ja Bakatini meeskonnal polnud põhjust endale rohkem tülinat teha. Küllap on just seetõttu äärmiselt vähe dokumente veel kolme vähema  represseeritute kategooria - sakslastena küüditatute, aastakümnete kestel ühe kuni kümnete perede kaupa küüditatute ja mitmesugustel põhjustel küüditamata jäänute kohta.